53. schôdza NR SR - 3.deň - A. dopoludnia
Dátum: 2015-06-18
Poslanec: Hlina, Alojz (KDH)
Druh vystúpenia: Vystúpenie v rozprave

Vážená pani predsedajúca, vážený pán minister, vážené kolegyne, kolegovia, nedá mi, pán minister, aby som ale z takého určitého uhla pohľadu sa nepozrel aj na tento váš zákon a porozmýšľal nad tým, kedy je to politika a kedy je to cynizmus. SMER, to sú vykrádači, normálne vykrádači hrobov, Tutanchamónových hrobiek, čakajú, vetria, jastria, kedy sa čo zjaví, a teraz zrazu niekomu pomáhajú, aby si vedel ľahšie možno niektoré skutočnosti niekto predstaviť, naozaj, SMER vykráda, normálne vykráda. Môžeme tu aj začať menovať, ale ja, prísne vzaté, rozumiem tomu, že nie je úlohou strany SMER schvaľovať opozičné návrhy. Ja, prísne vzaté, tomu rozumiem, vyhrali ste voľby, máte právo prijímať zákony, aby ste potom následne mohli si spraviť dole tlačovku, Tonko Martvoň si ich spraví aj tri o tom, ako zachránil svet. To je úplne v poriadku, to v zásade plus-mínus chápem, pokiaľ sú to témy netýkajúce sa bytostne, by som povedal, možnože zdravia a bezpečnosti. Viete, hej, naozaj by sme povedali, že športovcov ste vykradli preto, lebo ste potrebovali vy mať zapichnutú vlajku, ste to zobrali Maďarom, strane MOST – HÍD, chudáci, Arpi Érsek sa s tým trápil, došli s tým vaši dvaja géniovia. Úplne bez kúska hanby ste to vykradli, ale, dobre, prísne vzaté, u tých športovcov či to bude o pol roka skôr alebo o rok skôr, alebo SMER, z toho sa až tak moc nestrieľa, ak to teda nie je vnútorný váš nejaký blbý pocit. Ale vy z toho blbý pocit nemôžete mať, SMER, lebo vy ničíte tú krajinu, lebo vy jej beriete ducha, lebo vy ničíte to vedomie tejto krajiny, že v tejto krajine vyhrávajú najlepší, že sa oplatí byť najlepší. Tu zmysel je byť s vami, vtedy to je absolútna podmienka. Dokladom toho je aj vaše programové vyhlásenie. Ja som ho namietal, ako nováčik som tu kukal, čakal a pozeral, vo vašom programovom vyhlásení vlády je slovo tvorivosť jedenkrát. Celá dynamika sveta, dynamika ekonomiky je postavená na tvorivosti, vy ste mali v programovom vyhlásení to slovo len jedenkrát, aj to v inom kontexte, nie v podpore toho, že ju budete podporovať. Takže vám to nerobí nejaký hemung, že ste teda niekoho vykradli tvorivo, vôbec z toho vy nemáte ťažkú hlavu. Ale ja chcem upozorniť na jeden fakt. A teraz som si to fakt pozrel, Gábor Gál aj Arpád Érsek predložili tento zákon o Horskej záchrannej službe. A mal účinnosť od 1. 1. 2015, tam je totožný, pán minister, 15 detí či 15 rokov, zákonný zástupca zodpovedný. A ja sa pýtam, môžete povedať, že som demagóg, populista, už to je len vaša vôľa, koľko úrazov sa stalo za minulú lyžiarsku sezónu pri detských úrazoch? Ja verím alebo dúfam, že možno nebol ani jeden taký úraz. Ale čo keby sa stal? A čo keď sa stal? Ja neviem, viete, vy ste doniesli o rok neskôr taký zákon, ktorý už rok mohol platiť. To nie je o tom, že my máme rozdielny pohľad na nejaký zákon z pohľadu politického, ideového, hodnotového, to je elementárna záležitosť týkajúca sa bazálnej bezpečnosti. To znamená, deti by mali mať prilbu a hotovo. O rok skôr to mohlo platiť. Minulú sezónu to mohlo platiť. Ideme si dať spraviť, vytiahnuť to, že máme Janigovi zavolať, že nech povie, koľko mali úrazov hláv alebo úrazov detí na svahoch za minulý rok? Čo poviete po tých číslach, pán minister? Vy tak rád operujete bezpečnosťou, najradšej by ste vyťali všetky stromy okolo ciest len teda kvôli tej bezpečnosti. Viete to, čo vám Počiatek montuje na R1? (Teraz to príde na náš výbor, o dvanástej napoludnie máme mimoriadne rokovanie výboru.) Na R1 montuje zvodidlá, ktoré nikde inde nie sú namontované, iba vo východnej Európe. Bola to špeciálna požiadavka východnej Európy na ľahké zvodidlá, ja tomu hovorím nežné zvodidielka, na to, aby to bolo lacné, aby sme mohli mať veľkú vatu, montujú ich. Budem na výbore hovoriť, v čom ja tu vidím potenciálne meradlo. Vy ste motorkár aj pán Počiatek je motorkár. Ak teraz motorkára mohlo zachytiť to zvodidlo, tak teraz ho ten stĺpik pretne napoly a preletí na druhú stranu a tam ho už ten kamión dorazí. A to ste vy veľkí motorkári. A ja sa tak čudujem už tejto krajine, ja keby som bol motorkárom, tak vám vrčím pod oknami. To už nehovorím o tom, že to je zvodidlo H2, úroveň zadržania H2, v Rakúsku ho nemôžete mať, musíte tam mať H3. Ja hovorím o tom, že už zabíja chamtivosť politikov a ľudí s ňou spojených, a to doslovne. A, áno, my možno v tomto konkrétnom prípade budeme konfrontovaní s takou skutočnosťou, čo by jeden nepovedal, že chamtivosť zabíja, a to doslovne. Ale povedzte mi, čo je tento prípad, tieto prilby. Prečo tu povinnosť nosiť prilby už rok nemohla platiť? Povedzte mi tak jednu vecnú záležitosť okrem vášho ega, o ktorom neviem, z čoho je vytvorené, nemyslím tým konkrétne len ego strany SMER s tým, že nepodporíte ten návrh, kde iba jediné, čo prešlo, sú skútre. Ja nemám pocit, či niečo iné v tom prešlo okrem skútrov. Na to si nepamätám. Hovorím, tomu, že to nepodporíte z politických dôvodov, z nejakých taktických dôvodov, strategických dôvodov, ja, prísne vzaté, rozumiem, nebudem tu apelovať na také tie patetické reči, ale toto je jeden rozmer, ktorý mi špeciálne v tomto prípade proste ozvláštňuje celú tú situáciu, lebo nie je politika, že deti majú mať prilbu. Dôjdete sem s mojím návrhom zákona o DPH (10 % na základné potraviny), tak, znova, vám hanbu vyoperovali dávno. Ešte premiér Fico povedal, že on tam ryby dá. Ale ja som povedal, že ryby sa tam v zásade nedajú dať, lebo je to ťažké vytiahnuť z toho colného sadzobníka, tak som zvedavý, držím palce premiérovi, ak dáte ryby sladkovodné do zníženej DPH. V zásade som tu vtedy ja predstavoval ten návrh zákona, zníženie dane pre základné potraviny. Hovorím, som vtedy pripustil, že je ten problém so sladkovodnými rybami, preto, lebo sa tie ryby v zásade odtiaľ nedajú vytiahnuť. (Reakcia navrhovateľa.) Nie, ja hovorím o procesných záležitostiach, tak ma zatknite, pán minister, no tak ako ja porušujem zákon? Ja hovorím o tom, že pán minister sa sem dostavil na čas vyhradený, to je znova to, kde tam je spomenuté, odkedy máte vy ministri väčšie právo predkladať návrhy, väčšiu zákonodarnú iniciatívu ako my. (Prerušenie vystúpenia predsedajúcou.) Laššáková, Jana, podpredsedníčka NR SR Pán poslanec, poprosím vás, hovorte k zákonu. (Reakcia z pléna.) Hlina, Alojz, poslanec NR SR Kľud, pán Galis, tam si seďte, pozerajte sa do nebíčka, kľudne si seďte, ja si tu stojím, dobre, a rozprávam sa o zákone o Horskej záchrannej službe, pričom hovorím o procesných nastaveniach toho, ako fungujete, nech ľudia vedia, že rok mohol platiť zákon o prilbách. (Reakcia z pléna.) No však hovorím o prilbách a prilby sú kde, sú v retransmisii alebo v akom zákone, prosím vás? Hovorím o tom, že sa nerozpakujete, a to už aj za cenu, keď to má dopad na bezpečnosť. Je to o tom, pán minister. Podľa mňa ďalší level, ďalšia úroveň čoho to je? Je to cynizmus? Povedzte mi, čo to je? Ste sa postavili. Ešte teda mierne pripúšťam, že treba oceniť, že ste toho Gála aspoň spomenuli, lebo tu sú iní s platničkou teflónu na tvári, ktorí ani nespomenú, hej, nejaký zdrojový kód toho návrhu. Ešte to vám môže slúžiť čiastočne ku cti, hej. Ale ja chcem namietnuť to, že už rok to mohlo platiť, a teraz povedzte vy, no nepovedzte to v zásade, ja kvôli tomu plakať do vankúša nebudem, či si dáme zistiť, či za sezónu 2015 boli nejaké úrazy na svahoch malých detí, čo mali nejakú koreláciu s tým, či mali alebo nemali prilby. Ďakujem pekne.